16.6.2023
EL
Επίσημη Εφημερίδα της Ευρωπαϊκής Ένωσης
C 214/159 Πέμπτη 19 Ιανουαρίου 2023
4.
επισημαίνει το γεγονός ότι ο ορισμός αυτός θα πρέπει να συμπεριληφθεί σε έναν πιο οριζόντιο κανονισμό, όπως ο κανονισμός για την ΚΑΠ, ούτως ώστε να εμπεριέχει την αλιευτική νομοθεσία της ΕΕ στην ολότητά της· εκτιμά ότι οποιαδήποτε αλλαγή στον ορισμό δεν θα πρέπει να έχει επίπτωση στην εφαρμογή του ΕΤΘΑΥ για την τρέχουσα περίοδο· ζητεί από την Επιτροπή να εξετάσει το ζήτημα αυτό στο πλαίσιο της μελλοντικής αναθεώρησης του κανονισμού για την ΚΑΠ· 5. επιβεβαιώνει την ανάγκη να ενισχυθεί και να συντομευτεί η αλυσίδα αξίας του τομέα μεταξύ παραγωγού και καταναλωτή, προφανώς αυξάνοντας τις ευκαιρίες για απευθείας πωλήσεις από τον αλιέα στον καταναλωτή και μειώνοντας τον αριθμό των διαμεσολαβητών προκειμένου, σε έναν ιδανικό κόσμο, να φτάσουμε στο σημείο όπου ο παραγωγός θα μπορεί να εφοδιάσει απευθείας τον τελικό πελάτη· τονίζει την ανάγκη να προωθηθούν στρατηγικές μάρκετινγκ, μεταξύ άλλων μέσω της προώθησης νέων διαύλων διανομής, και να εδραιωθούν μηχανισμοί για τη βελτίωση της διαφοροποίησης των προϊόντων, ώστε να επιτευχθεί το μέγιστο δυνατό όφελος για τους αλιείς, να αυξηθεί η κερδοφορία, να στηριχθούν υψηλότερες αμοιβές και να προωθηθεί η δίκαιη και κατάλληλη κατανομή της προστιθέμενης αξίας στους αλιείς· 6.
ζητεί δικαιότερη και καταλληλότερη κατανομή της προστιθέμενης αξίας σε όλο το μήκος της αλυσίδας αξίας του τομέα και ζητεί να εξεταστούν ορισμένες μορφές παρέμβασης με γνώμονα τις τιμές εγγύησης και τις τιμές προσανατολισμού, για τις οποίες το κόστος παραγωγής θα πρέπει να εκλαμβάνεται ως μεταβλητή, προκειμένου να επιτευχθεί ο προαναφερθείς στόχος και να βελτιωθεί το εισόδημα των αλιέων· επαναλαμβάνει ότι οποτεδήποτε υπάρχουν μείζονες ανισορροπίες στην αλυσίδα, τα κράτη μέλη πρέπει να είναι σε θέση να παρεμβαίνουν· 7. τονίζει το γεγονός ότι η αλιεία μικρής κλίμακας είναι ο πιο αδύναμος κρίκος της αλυσίδας αξίας και ότι οι συμφωνίες μάρκετινγκ τείνουν συνήθως να ευνοούν τα συμφέροντα του αγοραστή και όχι των αλιέων, οι οποίοι έχουν ελάχιστο έως καθόλου έλεγχο στην τιμολόγηση, το οποίο συνεπάγεται με τη σειρά του οριακά κέρδη για τα πωλούμενα προϊόντα· 8.
ζητεί να ληφθούν μέτρα σε επίπεδο ΕΕ ή κρατών μελών με στόχο την υπεράσπιση ή τη δημιουργία αγορών προέλευσης, υποστηρίζοντας έτσι προτιμησιακούς διαύλους ανοικτών πωλήσεων για τα παραδοσιακά προϊόντα· τονίζει τη σημασία της προώθησης και της προάσπισης των χαρακτηριστικών των ιχθύων που αλιεύονται από την αλιεία μικρής κλίμακας, όπως είναι, μεταξύ άλλων, η φρεσκάδα, η εποχικότητα, η πολιτιστική κληρονομιά και η βιωσιμότητα· ζητεί μεγαλύτερη στήριξη για τα προϊόντα αυτά σε εμπορικές εκθέσεις, μικρά καταστήματα και εστιατόρια, λαμβάνοντας υπόψη τις διατροφικές συνήθειες του πληθυσμού, ως τρόπο μεγιστοποίησης της αξίας των τοπικών αλιευτικών προϊόντων και προώθησης της τοπικής ανάπτυξης· επιμένει στη δημιουργία εκστρατειών προώθησης των τοπικών αλιευτικών προϊόντων, αξιοποιώντας πλήρως την κοινή οργάνωση των αγορών (ΚΟΑ) και την ΚΑΠ· 9. τονίζει την ανάγκη να προαχθεί η διαφοροποίηση των προϊόντων μέσω πρωτοβουλιών που στοχεύουν στη δημιουργία νέων αγορών, στην ανάδειξη της αξίας λιγότερο γνωστών βρώσιμων και καταναλισκόμενων ειδών προκειμένου να βελτιωθεί η θέση της αλιείας μικρής κλίμακας στην αγορά, να μετριαστεί η ζήτηση για προϊόντα των οποίων η σταθερή προσφορά καθ’ όλη τη διάρκεια του έτους μπορεί να εξασφαλιστεί μόνο με εισαγωγές και να μειωθεί η αλιευτική πίεση στα είδη που υφίστανται υπερεκμετάλλευση· επαναλαμβάνει την ανάγκη να υποστηριχτεί επίσης η προώθηση της διαφοροποίησης των προϊόντων στη βιομηχανία κονσερβοποίησης, συγκεκριμένα μέσω της χρήσης υποτιμημένων ειδών ή ειδών που καταναλώνονται λιγότερο· 10.
ζητεί την εφαρμογή προγράμματος κατάρτισης για τον τομέα των ξενοδοχείων, των εστιατορίων και της τροφοδοσίας (HoReCa), που θα παρέχει γνώση των προϊόντων θαλασσινών και των ορθών πρακτικών για την προστασία των πόρων, ιδίως την ευαισθητοποίηση σχετικά με τη «μη πώληση» και τη «μη κατανάλωση» ειδών κατά την περίοδο απαγόρευσης της αλιείας· 11. τονίζει πόσο σημαντικό είναι να υλοποιηθούν καινοτόμα προγράμματα στον τομέα του λιανικού εμπορίου που θα αναδείξουν τη δουλειά που έχει γίνει μέσα από τη συνεργασία με τα σωματεία των αλιέων και τις ενώσεις αλιείας μικρής κλίμακας, μέσω των οποίων διατηρείται στενή σχέση με τον τελικό καταναλωτή· 12.
ζητεί από τα κράτη μέλη και από τις οργανώσεις των παραγωγών να εξετάσουν ενισχυμένους μηχανισμούς για την προώθηση της εμπορίας μεταποιημένων αλιευτικών προϊόντων με μεγαλύτερη προστιθέμενη αξία, ιδίως κονσερβών, κατά το πρότυπο ορισμένων γεωργικών προϊόντων, καθώς και προγράμματα για τη διασφάλιση της εξωτερικής προώθησης των αλιευτικών προϊόντων της ΕΕ, κυρίως με την προβολή τους σε διεθνείς διαγωνισμούς και εκθέσεις· 13. τονίζει το γεγονός ότι στον τομέα των θαλασσινών υπάρχουν πολύ περιορισμένα εργαλεία, όπως ετικέτες, που είναι στη διάθεση των καταναλωτών για την αξιολόγηση των κριτηρίων βιωσιμότητας για το κομμάτι της αλιείας μικρής κλίμακας και για την προώθηση προϊόντων χαμηλού αντίκτυπου· υπογραμμίζει ότι, στις περιπτώσεις που υπάρχουν σήματα, θα μπορούσαν αυτά να αποτελέσουν μειονέκτημα για την αλιεία μικρής κλίμακας, αφού ενδέχεται να αποδειχθεί επαχθής η πρόσβαση σε ορισμένα από τα δεδομένα που απαιτούνται ή μπορεί να μην υπάρχει η οικονομική δυνατότητα εκκίνησης της διαδικασίας πιστοποίησης·